Jõudsime siis hotelli juurde. Kodulehel lubati eraparklat 200m hotellist, 12€ ööpäev, oli broneeritud ja puha. Panime siis ehtprantslaslikult Williami hotelli vastu keset teed seisma, ohutuled peale ja läksime uurima, kus see parkla siis asub ja kuidas sinna saab (me tsiviliseeritud inimestena ikka veendusime, et meist mahub vajadusel  buss ka mööda). Kell oli 12:30, check-in algab 12st ja meie tuba ei olnud veel koristatud. Egas midagi, mina istusin kodinatega fuajeesse maha ja Sõdur läks parklat otsima. Üüratu pika aja pärast tuli Sõdur tagasi, jättis Williami ohutulede vilkudes keset teed ja tuli aru pärima, et mismõttes parkla on täis ja rohkem mitte kedagi ei mahu. Nii oligi. Bronn või mitte, kui parkla on täis, siis ta on täis ja vaadake ise, kuhu saate. Ahah.